Julie Skovsby (S), 2012-05-25:
Jeg er noget overrasket over, at Venstre vil støtte det beslutningsforslag, der er fremsat i dag.
Og jeg er overrasket over, at man sådan på den måde kræver, at der skal forhandles om en bekendtgørelse.
Det rejser en del spørgsmål.
Hvordan stiller Venstre sig over for godkendelsesperioden?
I det forslag, som behandles i dag, er der jo tale om, at man ønsker at hæve aldersgrænsen for adoption fra de i dag 40 år til 45 år.
Og hvad så efterfølgende, når man er godkendt til at kunne adoptere?
I hvor lang en periode skal godkendelsen så gælde?
Hvad mener Venstre om det?
Dansk Folkeparti ønsker med det her beslutningsforslag, at vi ændrer reglerne for adoption.
Jeg tror, de fleste, som interesserer sig for området, ved, at ministeren netop i sidste måned, i april måned, har sendt nye adoptionsbekendtgørelser i høring.
Eftersom beslutningsforslaget ikke er taget af dagsordenen i dag, må vi gå ud fra, at forslagsstillerne, dvs. Dansk Folkeparti, mener, at regeringens ændringer af reglerne for adoption er utilstrækkelige.
Med beslutningsforslaget ønsker man at hæve aldersgrænsen for adoption fra de i dag 40 års forskel på forældre og barn ved ansøgningstidspunktet til 45 år.
Når kommende forældre har ansøgt om at blive godkendt som adoptivforældre, er godkendelsens længde i dag på 3 år.
Med beslutningsforslaget ændres ikke på reglerne om godkendelsens længde, da beslutningsforslaget ikke nævner, hvad godkendelseslængden skal være.
Det, som regeringen foreslår, er, at aldersreglerne ændres, sådan at aldersforskellen mellem forældre og barn på ansøgningstidspunktet hæves fra 40 til 42 år.
Det betyder, at en ansøger kan godkendes til et lille barn, hvis vedkommende indgiver sin ansøgning, dagen inden han eller hun fylder 43 år.
Det foreslås også at ændre godkendelsens varighed fra 3 til 4 år.
En godkendelse udløber dog, når ansøgeren fylder 48 år, hvis der er tale om et barn i alderen 0-36 måneder.
Vi Socialdemokrater kan tilslutte os ministerens ændringer af adoptionsområdet og ikke
Dansk Folkepartis beslutningsforslag
Helt afgørende for os er hensynet til barnet, og vi mener, at regeringen med den nye adoptionsbekendtgørelse har fundet en fin balance, for som Jens Damkjær fra Adoption & Samfund udtaler til Ritzau den 16. april: Vi skal ikke derhen, hvor vi godkender folk, der når at gå på pension, før barnet fylder 18 år.
Jeg synes også, det er vigtigt, når vi taler om adoptivforældres alder, at der jo også er nogle adoptivbedsteforældres alder, som vi også skal tage hensyn til.
Jeg synes, at det allervigtigste for et barn selvfølgelig er forældrene, men jeg synes faktisk også, at bedsteforældre er en rigtig vigtig del af et barns liv.
De kan altså noget, som vi forældre ikke kan.
Dansk Folkeparti hævder, at en aldersgrænse for adoption på 45 år vil bevirke, at aldersgrænsen for adoption vil blive identisk med aldersgrænsen for kunstig befrugtning.
Det mener jeg ikke vil være tilfældet med det beslutningsforslag, som vi behandler her i dag.
En væsentlig forskel mellem aldersgrænsen for adoption og aldersgrænsen for kunstig befrugtning vil med Dansk Folkepartis forslag stadig væk være, at aldersforskellen mellem forældre og barn ved adoption gælder begge forældre, hvor aldersgrænsen ved kunstig befrugtning ifølge Dansk Folkepartis egen bemærkning kun gælder for den kvinde, der skal føde barnet.
Dertil kommer jo, at en graviditet efter en vellykket fertilitetsbehandling varer 9 måneder, og at en godkendelse til adoption i dag er 3 år, og derfor mener jeg ikke, at adoption direkte kan sammenlignes med kunstig befrugtning.
Men når vi taler om kunstig befrugtning og fertilitetsbehandling, skal det nævnes her i dag, at Dansk Folkeparti og den borgerlige regering indførte en voldsom brugerbetaling på netop fertilitetsområdet.
Det var på rigtig mange måder en stor fejltagelse, og jeg er derfor rigtig glad for, at den nye S-ledede regering har annulleret denne brugerbetaling.
Med de bemærkninger kan vi Socialdemokrater ikke støtte beslutningsforslaget.